Datum: 29/12/2022
Broj: 370/22

Na osnovu Pravilnika o radu mašinskog prstena preradbene jedinice Poslovnog inkubatora Razvojne agencije Zavidovići broj 134-U/18 od 25.12.2018 godine i Odluke o izmjeni i dopuni Pravilnika o radu mašinskog prstena preradbene jedinice Poslovnog inkubatora Razvojne agencije Zavidovići broj 134-U/18 od 25.12.2022, broj 1-MP/22 od 28/12/2022 godine, donosi se prečišćeni tekst:

**PRAVILNIK**

**O RADU MAŠINSKOG PRSTENA**

**Preradbene jedinice Poslovnog inkubatora**

**Razvojne agencije Zavidovići**

-Prečišćeni tekst-

Decembar 2022

**OPŠTE ODREDBE**

**Član 1.**

U okviru projekta „ZELENO ZAPOŠLJAVANJE“, kojeg finansira EU kroz program Lokalna partnerstva za zapošljavanje, projektni tim za implementaciju na sastanku održanom 24.09.2018. donosi Odluku o formiranju Mašinskog prstena preradbene jedinice Poslovnog inkubatora Razvojne agencije Zavidovići.

Mašinski prsten je jedinica Poslovnog inkubatora Razvojne agencije Zavidovići (u daljnjem tekstu RAZ Zavidovići). Oprema Mašinskog prstena je nabavljena po projektu i biti će smejštena kod Razvojne agencije Zavidovići i Udruge poduzetnika i poslodavaca Žepče (u daljnem tekstu UPIP Žepče) kako je naznačeno u članku 3. ovog Pravilnika. Oprema Mašinskog prstena će biti u vlasništvu UPIP-a Žepče tri (3) godine nakon završetka implementacije projektnih aktivnosti. Nakon isteka perioda od tri (3) godine, oprema Mašinskog prstena će se prenijeti u vlasništvo RAZ Zavidovići shodno članku 3. ukoliko se budu poštivala sva pravila ovog Pravilnika.

U tijeku perioda trajanja implementacije projekta „ZELENO ZAPOŠLJAVANJE“, Mašinskom prstenom će upravljati Tehničko-operativni tim (TOT tim), koji čine: Direktor Razvojne agencije Zavidovići, Projekt menadžer, Projekt asistent, predstavnik Udruženja poljoprivrednih proizvođača „Agro-Dolina“ Zavidovići, predstavnik Udruženja za lokalni razvoj Vozuća.

Nakon završetka implementacije projekta, Mašinski prsten RAZ Zavidovići će postati sastavni dio postojećeg Mašinskog prstena UPIP-a Žepče, što znači da članice RAZ mogu koristiti raspoloživu opremu za obradu i preradu bilja, voća i povrća. Mašinskim prstenom – preradbenom jedinicom Poslovnog inkubatora RAZ Zavidovići će upravljati uprava RAZ.

**CILJEVI**

**Član 2.**

Cilj uspostave Mašinskog prstena je unapređenje infrastrukturne podrške za razvoj agrobiznisa.

* Povećanje konkurentnosti poljoprivrednih gazdinstava i obrta, kroz korištenje modela zajedničkog korištenja opreme – proizvodnja proizvoda sa većom dodanom vrijednošću;
* „Think tank“ – dostupni resursi eksperata u funkciji razvoja;
* Smanjenje investicijskih ulaganja kod korisnika;

**SASTAV OPREME MAŠINSKOG PRSTENA**

**Član 3.**

Oprema Mašinskog prstena RAZ Zavidovići koja će preći u vlasništvo RAZ Zavidovići se sastoji od:

* Dva (2) mobilna destilatora za proizvodnju eteričnih ulja kapaciteta 350l
* Dva (2) seta opreme za obradu nasada:

Set 1. – Traktor – MITSUBISHI MTX245, rotaciona kopačica za međurednu obradu, pristroj za unutarrednu obradu (tip MB 100);

Set 2. – Motokultivator Green Labinprogres sa priključcima: kardanska prikolica PP 1000 za MTK Green Labinprogres; Rotaciona kopačica PKS (freza); Jednobrazni plug PJ4 sa priključkom pluga PPS; Čeona kosa za motokultivator Green Labinprogres;

* Tri (3) sušare za sušenje voća, povrća i ljekovitog i aromatičnog bilja:

Dvije (2) sušare Tip: SKU-60/8-R, kapaciteta 60kg (mobilna oprema);

Jedna (1) sušara Tip: SKU-800-50TR, kapaciteta 800kg (fiksna oprema);

* Osam (8) motornih kultivatora: TIP Villager motorni kultivator freza-kopačica, VTB 852
* Osam (8) motornih kosa BC 43 EB

Oprema Mašinskog prstena se može dopunjavati uz odobrenje tehničko-operativni tim koji upravlja Mašinskim prstenom.

**Član 4.**

Oprema navedena u sljedećim stavkama ostaje vlasništvo UPIP-a Žepče:

* Set 1. Traktor ISEKI TM17F, rotaciona kopačica za međurednu obradu, pristroj za unutarrednu obradu (tip MB100)
* Jedan (1) motorni kultivator TIP Villager motorni kultivator freza-kopačica, VTB 852
* Pet (5) motornih kosa BC 43 EB
* Jedna (1) akumulatorska leđna prskalica – oprema za održavanje nasada (TIP: Villager VBS 16Li).

**PRAVILA I DUŽNOSTI**

**Član 5.**

Evidenciju o radu opreme Mašinskog prstena vodi zaduženi radnik u RAZ Zavidovići.

**Član 6.**

Korisnik opreme (fizička osoba, udruženje, zadruga, obrt, MSP) dužan je koristiti opremu savjesno i u skladu s uputama o korištenju (dostavljene od strane proizvođača). Eventualne greške u radu opreme ili kvarove prilikom preuzimanja i/ili nastale prilikom korištenja (nakon što se ustanovi uzrok kvara – nesavjesno upravljanje opremom i slično) korisnik je obavezan prijaviti/obavijestiti odmah RAZ Zavidovići.

Ukoliko se ustanovi da je kvar nastao nesavjesnim upravljanjem korisnik je dužan izvršiti opravku. Zahtjev za korištenje opreme potrebno je blagovremeno po javnom pozivu dostaviti u RAZ Zavidovići kako bi se mogao pripremiti raspored korištenja opreme na zadovoljstvo svih korisnika.

**Član 7.**

Sa korisnikom opreme će se sklopiti Ugovor za korištenje opreme. Ugovor će sačinjavati načine i uvjete korištenja opreme Mašinskog prstena. Uz ugovor korisnik je dužan voditi i evidencijski list korištenja opreme koji će po isteku korištenja opreme dostaviti Razvojnoj agenciji Zavidovići.

**Član 8.**

Način korištenja opreme:

-RAZ Zavidovići putem poziva obavještava o dostupnosti opreme iz mašinskog prstena te istu na osnovu pristiglih prijava daje na korištenje uz revers poljoprivrednim proizvođačima ukoliko ima neraspoređene opreme od korisnika iz projekta.

-Korisnici će opremu koristiti uz naknadu koja služi isključivo za održavanje opreme u skladu sa cjenovnikom.

-U slučaju kvara na opremi, korisnik je dužan da o vlastitom trošku (ukoliko se ustanovi da je nesavjesno koristio opremu) izvrši popravak opreme (zamjenski dijelovi ne smiju biti lošijeg kvaliteta od originalnih).

-Utvrđuje se Cjenovnik, odnosno naknada za korištenje opreme Mašinskog prstena Poslovnog inkubatora RAZ, kako slijedi:

|  |  |  |
| --- | --- | --- |
| Naziv | Mjesečna cijena (bez PDV-a) | Godišnja cijena (bez PDV-a) |
| Sušara tip SKU-60/8-R |  | 10,00 KM |
| Sušara tip SKU-800-50TR | 100,00 KM | 1.000,00 KM |
| Destilator 350l |  | 10,00 KM |
| Set Mitsubishi MTX245 |  | 30,00 KM |
| Set Green Labinprogres |  | 20,00 KM |
| Motorni kultivator Villager VTB 852 |  | 10,00 KM |
| Motorna kosa BC 43 EB |  | 10,00 KM |

-Za korištenje opreme iz mašinskog prstena, RAZ izdaje fakturu i fiskalni račun.

-Za korištenje Sušare tipa SKU-800-50TR, dodatno se obračunava utrošak električne energije i komunalnih troškova. Naplata se vrši isključivo prije preuzimanja opreme na korištenje.

**UPRAVLJANJE I ODRŽAVANJE MAŠINSKOG PRSTENA**

**Član 9.**

Upravljanje Mašinskim prstenom se provodi u skladu sa članom 1. ovog Pravilnika.

**Član 10.**

Održavanje i pregled opreme Mašinskog prstena će se provoditi redovno od strane korisnika i vlasnika opreme.

**PRELAZNE I ZAVRŠNE ODREDBE**

**Član 11.**

Izmjene i dopune Pravilnika o radu Mašinskog prstena vrši uprava RAZ Zavidovići.

**Član 12.**

Pravilnik stupa na snagu danom donošenja.

Datum 29/12/2022

Broj: 370/22

Razvojna agencija Zavidovići d.o.o.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Direktor Ajdin Polić, BSc Econ